**ירמיהו מא-מה: רצח פוליטי אז והיום**

**דף למנחה**

פרק מ"א בירמיהו מתאר את הרצח הפוליטי הראשון – רצח גדליה בן אחיקם, שלזכרו נקבע 'צום גדליה' בג' בתשרי. תיאור השתלשלות העניינים שהביאה לרצח מתחיל בפרק מ'.

סמיכות התאריכים בין צום גדליה (ג' בתשרי) ורצח רבין (י"ב בחשוון), והאנלוגיה בין שני מקרי הרצח הפוליטי הללו, מביאה אותנו להקדיש את כל דף הלימוד לנושא זה.

1. **מי אתה, גדליה בן אחיקם?**

רבים (מאלו שצמים ומאלו שאינם צמים) אינם יודעים מי היה גדליה בן אחיקם, ומדוע נקבע יום מיוחד בלוח השנה, יום צום ותענית, לזכרו.

נפתח את הלימוד בהיכרות עם דמותו של גדליה בן אחיקם, בעזרת קטעים ממחזה ייחודי שכתב במאה ה-19 יהודה לודוויג פיליפזון.

בפתיחת המחזה מקונן המחבר על גדליה, ומפליג בשבחו. עיון בפסוקים המוקדשים לו בפרקים מ-מא בירמיהו מעלה את האפשרות שגדליה היה בסך הכול פקיד תמים למדי, אפרורי-משהו, שמינה השלטון הבבלי הכובש כדי לשמור על הסדר והשקט בין אחרוני היהודים שנותרו ביהודה לאחר הכיבוש וההגליה לבבל. סירובו של גדליה להיענות למקור מודיעיני שהזהיר אותו על התנקשות צפויה עלה לו בחייו. דמותו מצטיירת מהכתובים כדמות תמימה וחלשה, נטולת חושים פוליטיים חדים.

ייתכן שמחבר המחזה פיאר את דמותו של גדליה, כדי להצדיק את העובדה שהוא זכה ליום צום מיוחד על שמו, וייתכן שעשה זאת מסיבות ספרותיות, כדי ליצור אפקט דרמטי. אפשרות נוספת היא שגדליה אכן היה מנהיג משכמו ומעלה. בלימוד נדון בשאלה, מדוע באמת זכה גדליה להנצחה ל'שם עולם' על לוח השנה. דיון זה יוביל אותנו גם לשאלת דרכי ההנצחה של רצח רבין בימינו.

בהמשך נראה שבמחזה, מיוחסת לרוצח, ישמעאל בן נתניה, שאיפת שלטון עזה והיא המניע העיקרי לרצח. גם כאן נוכל לדון בהבדלים שבין מניעי רצח גדליה למניעי רצח רבין.

לימוד הפסוקים המתארים את סיפורו של גדליה בן אחיקם יכול להסביר את גודל המשבר שהרצח גרם – בעקבות הרצח מתפזר העם שנותר בארץ, חלקו גולה לבבל וחלקו למצרים, בהובלת יוחנן בן קרח. מקובל להניח שכך הסתיימה תקופת ההתיישבות בארץ, עד שיבת ציון בימי עזרא.

1. **רצח פוליטי אחרי 2000 שנה**

בתאריך י"ב בחשוון תשנ"ו, 4 באוקטובר 1995, נרצח ראש הממשלה יצחק רבין על ידי יגאל עמיר. מכיוון שהימים היו ימי מחלוקת פנימית עמוקה בעם, סביב תהליך השלום, ובגלל סמיכות התאריכים – רבים קשרו בין צום גדליה ורצח רבין. חלק זה של דף הלימוד יתמקד בקשר שבין שני האירועים.

הרב יובל שרלו מתייחס למשמעות החברתית של ציון רצח גדליה, ונדמה שהדברים מכוונים ישירות לאקלים של היעדר הקשבה, קנאות ומתח החברתי שהיה קיים בארץ לפני רצח רבין, ואולי זו קריאה גם לימינו אלה.

השיר הנוקב של מאיר ויזלטיר גדוש בהרמזים למקורות יהודיים, ובכך הוא יוצר קשר ישיר בין רצח רבין ובין אירועים היסטוריים אחרים של עם ישראל, ובעיקר אל התרבות היהודית. בנוסף הוא מטיל אחריות מפורשת על מנהיגי העם, בהפנותו אותנו לפרשת עגלה ערופה, שבה על המנהיגים לבצע טקס המבטא את היעדר אשמתם במקרה של רצח של חף מפשע, שלא ידוע מי הכהו.

כאן נוכל לחזור ולדון בשאלת דרכי עיצוב הזיכרון של אירועים היסטוריים, שייתכן שמשמעותם הטראומטית השתנתה ל

אורך השנים והדורות.